## Rješenje Agencije za zaštitu tržišnog natjecanja klasa: UP/I 430-01/11-02/09, urbroj: 580-03-11-17-3 od 13. listopada 2011.

### NN 119/2011 (21.10.2011.), Rješenje Agencije za zaštitu tržišnog natjecanja klasa: UP/I 430-01/11-02/09, urbroj: 580-03-11-17-3 od 13. listopada 2011.

AGENCIJA ZA ZAŠTITU TRŽIŠNOG NATJECANJA

2352

Agencija za zaštitu tržišnog natjecanja, na temelju članka 13. stavka 1. i 2. Zakona o državnim potporama (»Narodne novine«, broj 140/05 i 49/11) u upravnom postupku davanja odobrenja na Prijedlog programa potpora za poticanje razvoja i proizvodnje opreme za primjenu obnovljivih izvora energije u prerađivačkoj industriji, pokrenutom na zahtjev Ministarstva gospodarstva, rada i poduzetništva, na temelju odluke Vijeća za zaštitu tržišnog natjecanja u sastavu: mr. sc. Olgica Spevec, dipl. oec., predsjednica Vijeća, Mladen Cerovac, mag. iur., zamjenik predsjednice Vijeća, te članovi Vijeća, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, dipl. iur., sa 86. sjednice, održane 13. listopada 2011., donosi sljedeće

RJEŠENJE

I. Odobrava se Prijedlog programa potpora za poticanje razvoja i proizvodnje opreme za primjenu obnovljivih izvora energije u prerađivačkoj industriji izrađen od Ministarstva gospodarstva, rada i poduzetništva jer je sukladan sa Zakonom o državnim potporama.

II. Državne potpore sadržane u Prijedlogu programa potpora za poticanje razvoja i proizvodnje opreme za primjenu obnovljivih izvora energije u prerađivačkoj industriji iz točke I. izreke ovog rješenja dodjeljuju se u obliku subvencija na sljedeći način:

a) regionalne državne potpore i državne potpore za usavršavanje mogu se dodijeliti svim poduzetnicima neovisno o njihovoj veličini.

b) državne potpore za savjetodavne usluge i sudjelovanje na sajmovima dodjeljuju se isključivo malim i srednjim poduzetnicima.

III. Intenzitet državne potpore za savjetodavne usluge i za sudjelovanje na sajmovima iznosi do 50% opravdanih troškova.

IV. Intenziteti državne potpore za usavršavanje iznose:

– za posebno usavršavanje do 25% opravdanih troškova te za opće usavršavanje do 60% opravdanih troškova.

V. a) Intenziteti regionalne državne potpore za velike poduzetnike iznose:

– do 40% opravdanih troškova u prostornoj jedinici Sjeverozapadna Hrvatska, te

– do 50% opravdanih troškova u području Središnje i Istočne Hrvatske (Panonska Hrvatska) i području Jadranske Hrvatske.

– intenziteti za regionalne potpore mogu se povećati za male poduzetnike za 20% a za srednje poduzetnike za 10%.

V. b) Intenziteti iz točke V.a) obrazloženja ovog rješenja za male poduzetnike mogu se povećati za 20%, a za srednje 10%.

VI. Državne potpore ne mogu se dodijeliti poduzetnicima u teškoćama.

VII. Državne potpore malim i srednjim poduzetnicima za savjetodavne usluge i sudjelovanje na sajmovima iz točke III. izreke ovog rješenja i državne potpore za usavršavanje za sve vrste poduzetnika neovisno o njihovoj veličini iz točke IV. izreke ovog rješenja ne smiju se zbrajati s drugom državnom potporom iz Odluke o objavljivanju općih pravila o skupnim izuzećima u području državnih potpora (»Narodne novine«, broj 37/09,), ostalim vrstama državnih potpora dodijeljenih od strane ostalih davatelja neovisno o njihovoj razini ili potporom male vrijednosti, na temelju istih opravdanih troškova, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu kako je to određeno Odlukom o objavljivanju općih pravila o skupnim izuzećima u području državnih potpora.

VIII. Kod zbrajanja regionalnih državnih potpora iz točke V. izreke ovog rješenja, s ostalim potporama, moraju se poštivati maksimalni intenziteti određeni Odlukom o karti regionalnih potpora (»Narodne novine«, broj 52/98).

IX. Ovo rješenje bit će objavljeno u »Narodnim novinama«.

Obrazloženje

I. ZAPRIMANJE ZAHTJEVA

Agencija za zaštitu tržišnog natjecanja (dalje: Agencija) zaprimila je 23. rujna 2011. od Ministarstva gospodarstva, rada i poduzetništva (dalje: Ministarstvo) zahtjev za odobrenje Prijedloga programa potpora za poticanje razvoja i proizvodnje opreme za primjenu obnovljivih izvora energije u prerađivačkoj industriji Republike Hrvatske (dalje: prijedlog Programa), u privitku prijedloga Programa dostavljen je, sukladno Pravilniku o obliku i sadržaju, te načinu prikupljanja podataka i vođenja evidencija državnih potpora (»Narodne novine«, broj 2/10), Obrazac prijave državne potpore.

Prijedlog Programa dostavljen je Agenciji sukladno članku 12. stavku 1. Zakona o državnim potporama (»Narodne novine«, broj 140/05 i 49/11; dalje: ZDP) koji propisuje da su ministarstva prije donošenja akata iz svoje nadležnosti kojima se dodjeljuju državne potpore, dužna dostaviti prijedlog državne potpore Agenciji na odobrenje. Agencija odobrenje donosi sukladno članku 13. stavku 1. i 2. ZDP-a, ako utvrdi da je prijedlog državne potpore sukladan ZDP-u.

Konačni prijedlog Programa i Obrazac prijave dostavljeni su Agenciji 11. listopada 2011.

II. PRIMIJENJENI PROPISI

Agencija je u postupku primijenila ZDP i Uredbu o državnim potporama (»Narodne novine«, broj 50/06; dalje: Uredba). Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciji i pridruživanju između Republike Hrvatske i Europskih zajednica i njihovih država članica (»Narodne novine – Međunarodni ugovori«, broj 14/01, 14/02, 1/05, 7/05 i 9/05; dalje: SSP).

Naime, sukladno članku 3. i 4. Uredbe, na temelju odluke Vlade Republike Hrvatske, u »Narodnim novinama« objavljuje se tekst pravila koja proizlaze iz SSP-a i odredbe o načinu provedbe pravila.

U konkretnom slučaju Agencija je u provedbi postupka primijenila Odluku o objavljivanju općih pravila o skupnim izuzećima u području državnih potpora (»Narodne novine«, broj 37/09) koja sadrži Uredbu Komisije EZ-a br. 800/2008. od 6. kolovoza kojom se određene kategorije potpora proglašavaju usklađenima sa zajedničkim tržištem pri primjeni članaka 97. i 88. Ugovora (Opća uredba o skupnim izuzećima), Odluku o karti regionalnih potpora (»Narodne novine«, broj 52/08), Odluku o objavljivanju pravila o regionalnim potporama (»Narodne novine«, broj 58/08; Odluka o sanaciji i restrukturiranju) koja sadrži Smjernice o nacionalnim regionalnim potporama za 2007. – 2013. (52006XC0304(02), »Službeni list Europske unije« C 54, 4. ožujka 2006, str. 13-45.) te u Uredbu Komisije (EZ-a) broj 1628/2006 od 24. listopada 2006. godine o primjeni članaka 87. i 88. Ugovora o EZ-u na nacionalne regionalne potpore za ulaganja (32006R1628, »Službeni list Europske unije«, L 302, 1. studenoga 2006., str. 29) te Odluku o objavljivanju pravila o državnim potporama za sanaciju i restrukturiranje (»Narodne novine«, broj 20/07) koja sadrži Smjernice Zajednice o državnim potporama za sanaciju i restrukturiranje poduzetnika u teškoćama (Službeni list EU, C 244, od 1. listopada 2004.)

U postupku je primijenjen Zakon o poticanju razvoja malog gospodarstva (»Narodne novine«, broj 29/02 i 63/07) prema kojem se određuje veličina poduzetnika, te podredno, sukladno članku 7. ZDP-a Zakon o općem upravnom postupku (»Narodne novine«, broj 47/09).

III. UTVRĐIVANJE ČINJENICA

Nakon uvida u prijedlog Programa utvrđeno je da isti predstavlja program državne potpore iz članka 3. stavka 2. ZDP-a. Prema članku 3. stavku 2. ZDP-a, programom državne potpore smatra se akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore. Prijedlog Programa sadrži sljedeće:

III.1. Naziv programa:

Program potpora za poticanje razvoja i proizvodnje opreme za primjenu obnovljivih izvora energije u prerađivačkoj industriji Republike Hrvatske

III.2. Naziv davatelja potpore: Ministarstvo, gospodarstva, rada i poduzetništva

III.3. Pravni temelj za izradu prijedloga Programa:

– Zakon o energiji (»Narodne novine« broj 68/01, 177/04, 76/07, 152/08 i 127/10),

– Zakon o tržištu električne energije (»Narodne novine« broj 177/04, 76/07, 152/08 i 14/11),

– Zakon o proizvodnji, distribuciji i opskrbi toplinskom energijom (»Narodne novine« broj 42/05 i 20/10), te

– Strategija energetskog razvoja Republike Hrvatske (»Narodne novine« broj 130/2009)

III.4. Cilj/namjena koju se želi postići dodjelom potpore:

Provedbom mjera za poticanje razvoja i proizvodnje opreme za primjenu obnovljivih izvora energije u prerađivačkoj industriji uklonit će se zapreke za povećanje konkurentnosti u domaćoj prerađivačkoj industriji u području razvoja i proizvodnje opreme i komponenata za primjenu obnovljivih izvora energije, što će u konačnici dovesti do postupnog povećanja broja i obujma ulaganja u obnovljive izvore energije, energetske učinkovitosti i zaštite okoliša te doprinositi održivom razvoju i gospodarskom razvitku Republike Hrvatske. Cilj/namjena opisani su u točki 4. prijedloga Programa.

III.5. Korisnici državne potpore:

Korisnici državne potpore jesu mali, srednji i veliki poduzetnici koji se bave proizvodnjom ili istraživanjem iz područja obnovljivih izvora energije. Regionalne državne potpore i državne potpore za usavršavanje predviđene su za sve poduzetnike neovisno o veličini, dok se državne potpore za savjetodavne usluge i sudjelovanje na sajmovima mogu dodijeliti samo malim i srednjim poduzetnicima (korisnici državne potpore opisani su u točki 5. prijedloga Programa):

Poduzetnici koji se nalaze u teškoćama, stečaju, postupku likvidacije, koji imaju nepodmirene obveze prema državi i zaposlenicima i koji se nalaze u postupku povrata državne potpore ne mogu biti korisnici potpora. Također, korisnici državnih potpora ne mogu biti poduzetnici koji obavljaju djelatnost industrije čelika, poduzetnici kojima državna potpora služi za poticanje izvoza, za troškove nabave transportne opreme u sektoru prometa, za djelatnost brodogradnje te poduzetnici iz sektora sintetičkih vlakana.

Uvjeti koji se primjenjuju prilikom ocjene nalazi li se veliki poduzetnik u teškoćama preuzeti su iz točaka 9. – 11. Odluke o objavljivanju pravila o državnim potporama za sanaciju i restrukturiranje (»Narodne novine«, broj 20/07; dalje: Odluka o državnim potporama za sanaciju i restrukturiranje), kako to proizlazi i točke 5. prijedloga Programa.

Uvjeti koji se primjenjuju prilikom ocjene nalaze li se mali i srednji poduzetnici u teškoćama preuzeti su iz Odluke o objavljivanju općih pravila o skupnim izuzećima u području državnih potpora kako to proizlazi iz točke 5. prijedloga Programa.

III.6. Kategorija državne potpore opravdani troškovi i intenzitet državne potpore

Prijedlog Programa predviđa dodjelu državnih potpora svim poduzetnicima, velikim, malim i srednjim.

6.1. Kategorije državne potpore za sve poduzetnike neovisno o veličini

6.1.1. regionalne državne potpore

Regionalne državne potpore opisane su u točki 6.1.1. prijedloga Programa i namijenjene su poticanju početnih ulaganja (točka 33. Odluke o regionalnim potporama).

Početno ulaganje znači ulaganje u materijalnu i nematerijalnu imovinu (točka 34. Odluke o o regionalnim potporama) koja se odnosi na:

– osnivanje nove poslovne djelatnosti;

– proširenje već postojeće poslovne djelatnosti;

– širenje raznolikosti proizvodnje poslovne djelatnosti u smislu novih, dodatnih proizvoda;

– temeljnu promjenu sveukupnoga proizvodnog procesa postojeće poslovne djelatnosti.

Materijalna ulaganja znače ulaganja koja se odnose na zemljište, zgrade i opremu/strojeve. U slučaju preuzimanja poslovne djelatnosti, samo će se troškovi kupnje te imovine od trećih osoba uzeti u obzir, pod uvjetom da je transakcija izvršena po tržišnim uvjetima (točka 34. i 52. Odluke o regionalnim potporama)

Nematerijalna ulaganja znače troškove koji su nastali transferom tehnologije u obliku stjecanja prava na patente, licence, tehnološko znanje ili stručno znanje koje nije zaštićeno patentom (točka 34. Odluke o regionalnim potporama).

Potpora za početna ulaganja mora ispunjavati sljedeće posebne uvjete (točka 34. Oduke o regionalnim potporama):

a) ulaganje se mora održati u regiji primatelja državnih potpora najmanje pet godina ili tri godine kada je riječ o malim i srednjim poduzetnicima, nakon završetka procesa ulaganja (točka 40. Odluke o regionalnim potporama);

b) u svim slučajevima, opravdana nematerijalna ulaganja podliježu ispunjavanju potrebnih uvjeta kako bi se osiguralo da ulaganja ostanu vezana uz područje primatelja potpore koje ispunjava uvjete za regionalnu potporu, te da se iz tog razloga ne smije izvršiti transfer iste u druga područja, posebno ne u područja koja ne ispunjavaju uvjete za regionalnu potporu. U tu svrhu opravdana nematerijalna imovina mora udovoljiti sljedećim uvjetima (točka 56. Odluke o regionalnim potporama), i to posebno:

– mora se koristiti isključivo u poslovnoj djelatnosti koja prima regionalnu potporu;

– mora se smatrati imovinom s mogućnošću otpisa (amortizirajuća imovina);

– mora biti kupljena od trećih strana po tržišnim uvjetima;

– mora biti uključena u imovinu poduzetnika odnosno iskazati se u bilanci stanja poslovne djelatnosti primatelja regionalne potpore najmanje pet godina (odnosno tri godine u slučaju malih i srednjih poduzetnika).

Intenziteti državne potpore određeni su u Odluci o karti regionalnih potpora (»Narodne novine«, broj 52/08).

U prostornoj jedinici Sjeverozapadne Hrvatske maksimalni intenzitet regionalne potpore koji se može dodijeliti velikim poduzetnicima iznosi 40% bruto ekvivalenta potpore.

U prostornim jedinicama Središnja i Istočna (Panonska) Hrvatska te Jadranska Hrvatska maksimalni intenzitet regionalne potpore koji se može dodijeliti velikim poduzetnicima iznosi 50% bruto ekvivalenta potpore.

Kada se regionalne potpore dodjeljuju malim i srednjim poduzetnicima, maksimalni intenzitet regionalne potpore može se uvećati za 20% bruto ekvivalenta potpore za male poduzetnike i za 10% bruto ekvivalenta potpore za srednje poduzetnike.

6.1.2. državne potpore za usavršavanje

Državna potpora za usavršavanje namijenjena je obrazovanju u obliku posebnog i općeg usavršavanja radnika i predviđena je u točki 6.1.2. prijedloga Programa.

Posebno usavršavanje namijenjeno je stjecanju teoretskog i praktičnog znanja upotrebljivog na sadašnjem ili se ograničeno može koristiti i na budućem radnom mjestu kod poduzetnika koji je korisnik državne potpore (članak 38. točka 1. Odluke o objavljivanju općih pravila o skupnim izuzećima u području državnih potpora).

Opće usavršavanje namijenjeno je stjecanju općeg znanja koje se koristi na sadašnjem odnosno budućem radnom mjestu kod poduzetnika koji je korisnik državne potpore, prenosivo je kod drugih poduzetnika ili djelatnosti i koje znatno poboljšava mogućnost zapošljavanja radnika (članak 38. točka 2. Odluke o objavljivanju općih pravila o skupnim izuzećima u području državnih potpora).

Državna potpora za usavršavanje može se dodijeliti u visini do 60% opravdanih troškova u slučaju općeg usavršavanja, odnosno do 25% opravdanih troškova u slučaju posebnog usavršavanja (članak 39. stavak 2. Odluke o objavljivanju općih pravila o skupnim izuzećima u području državnih potpora).

Opravdani troškovi u svrhu usavršavanja (članak 39. stavak 4. Odluke o objavljivanju općih pravila o skupnim izuzećima u području državnih potpora) jesu:

– troškovi za predavača,

– putni troškovi predavača i osoba koje se usavršavaju,

– ostali tekući troškovi,

– troškovi otpisa uređaja i opreme u skladu s opsegom njihova korištenja u svrhu usavršavanja,

– troškovi savjetovanja u vezi s projektom usavršavanja,

– troškovi sudionika usavršavanja do visine svih opravdanih troškova iz prethodnih podstavaka.

6.2. Državne potpore predviđene samo za male i srednje poduzetnike

Malim i srednjim poduzetnicima mogu se dodijeliti državne potpore za savjetodavne usluge i državne potpore za sudjelovanje na sajmovima. Navedene državne potpore predviđene su u točki 6.2. Prijedloga programa.

Za savjetodavne usluge kako je to opisano u točki 6.2.1. prijedloga Programa, odnosno članku 26. Odluke o objavljivanju općih pravila o skupnim izuzećima u području državnih potpora, intenzitet potpore ne može prelaziti 50% opravdanih troškova. Savjetodavne usluge ne mogu biti kontinuirane ili povremene aktivnosti niti se mogu odnositi na uobičajene troškove poslovanja poduzetnika, kao što su redovne porezne savjetodavne usluge, redovne pravne usluge ili oglašavanje. Opravdani troškovi su troškovi savjetodavnih usluga koje pružaju vanjski konzultanti.

Za sudjelovanje na sajmovima, kako je to opisano u točki 6.2.2. prijedloga Programa, odnosno u članku 27. Odluke o objavljivanju općih pravila i skupnim izuzećima u području državnih potpora, intenzitet potpore ne može prelaziti 50% opravdanih troškova. Opravdani troškovi su troškovi nastali iznajmljivanjem, postavljanjem i vođenjem štanda za prvo sudjelovanje poduzetnika na pojedinom sajmu ili izložbi.

III.7. Instrument dodjele državne potpore je subvencija.

III.8. Izvor i iznos sredstava te trajanja programa

Sredstva su osigurana u Državnom proračunu Republike Hrvatske za 2011. na poziciji Ministarstva gospodarstva, rada i poduzetništva – A560063 – Državne potpore za energetsku učinkovitost i obnovljive izvore energije u visini od 4.000.000,00 kuna, dok je za cjelokupno razdoblje od 2011. do 2013. planirano korištenje iznosa u visini od 12.000.000,00 kuna. U svakoj godini primjene programa Ministarstvo planira utrošiti po pojedinoj kategoriji državnih potpora sljedeće udjele u ukupnom predviđenom iznosu za pojedinu godinu: 20% za savjetodavne usluge i sudjelovanje na sajmovima, 50% za regionalne državne potpore, te 30% za usavršavanje.

Program će se primjenjivati od listopada 2011. do 31. prosinca 2013.

III.9. Odredba o zabrani kumulacije i nadzoru odobrenih sredstava (zbrajanje potpora iz više izvora za istu namjenu do određenog dopuštenog iznosa) propisana je u točki 9. prijedloga Programa.

Prilikom dodjele regionalnih potpora maksimalni intenziteti potpore primjenjuju se i na ukupan iznos potpore kada se potpora dodjeljuje istovremeno na temelju više programa potpora ili u kombinaciji s jednokratnom (tzv. ad hoc) potporom, neovisno o tome odobrava li se potpora iz lokalnih, regionalnih ili nacionalnih sredstava, odnosno kod zbrajanja regionalnih s ostalim potporama, moraju se poštivati maksimalni intenziteti određeni Odlukom o karti regionalnih potpora, kako je to propisano točkom 6.1.1. Prijedloga programa, odnosno uređeno točkom 71. Odluke o objavljivanju pravila o regionalnim potporama.

Državne potpore malim i srednjim poduzetnicima za savjetodavne usluge, sudjelovanje na sajmovima i državne potpore za usavršavanje namijenjene svim poduzetnicima neovisno o njihovoj veličini ne smiju se zbrajati s drugom potporom iz Odluke o objavljivanju općih pravila o skupnim izuzećima u području državnih potpora, ostalim vrstama državnih potpora dodijeljenih od ostalih davatelja neovisno o njihovoj razini ili potporom male vrijednosti koja se odnosi na iste opravdane troškove ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu određenog Odlukom o objavljivanju općih pravila o skupnim izuzećima u području državnih potpora, kako je to propisano točkom 6.1.2. i 6.2. prijedloga Programa, odnosno člankom 7. stavkom 3. Odluke o objavljivanju općih pravila o skupnim izuzećima u području državnih potpora.

IV. ODLUKA VIJEĆA ZA ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje: Vijeće) razmatralo je prijedlog Programa na svojoj 86. sjednici, održanoj 13. listopada 2011.

Prilikom donošenja odluke Vijeće je uzelo u obzir sve činjenice iz prijedloga Programa.

Vijeće je u konkretnom slučaju utvrdilo da mjere opisane u točki III.6. obrazloženja ovog rješenja predstavljaju državnu potporu iz članka 3. stavka 1. ZDP-a. Instrument državne potpore je subvencija.

Naime, sukladno članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem povlastice na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Vijeće je utvrdilo da je u konkretnom slučaju riječ o državnim potporama koje se dodjeljuju putem subvencija jer je riječ o stvarnim rashodima države, utvrđeno je da korisnici potpore ostvaruju ekonomsku prednost koju isti ne bi ostvarili kroz svoje redovno i normalno poslovanje, utvrđeno je da se sredstva dodjeljuju korisnicima na selektivnoj osnovi, te da postoji mogućnost narušavanja tržišnog natjecanja davanjem povlastica na tržištu korisnicima državne potpore osobito u mjeri u kojoj to može utjecati na ispunjenje međunarodno preuzetnih obveza Republike Hrvatske koje proizlaze iz SSP-a.

Nadalje, člankom 4. stavkom 1. ZDP-a propisana je opća zabrana davanja državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a propisana izuzeća od opće zabrane.

Uvidom u prijedlog Programa utvrđeno je da isti predstavlja program državne potpore iz članka 3. stavka 2. ZDP-a kako je to navedeno u točki III. obrazloženja ovog rješenja.

S obzirom na to da se državne potpore predviđene prijedlogom Programa odnose na regionalne državne potpore čije dodjela je u konkretnom slučaju predviđena za sve poduzetnike neovisno o njihovoj veličini, Vijeće je moralo utvrditi jesu li predviđene regionalne državne potpore sukladne s Odlukom o regionalnim potporama i Odlukom o karti regionalnih potpora. Analizom regionalnih državnih potpora opisanih u točki III.6.1.1. obrazloženja ovog rješenja, odnosno u točki 6.1.1. prijedloga Programa i pravila koja se na njih primjenjuju iz Odluke o regionalnim potporama i Odlukom o karti regionalnih potpora, Vijeće je utvrdilo da su predviđene regionalne državne potpore sukladne s navedenih pravilima, te se na njih može primijeniti izuzeće iz članka 4. stavka 3. točke a) ZDP-a koje se odnose na državne potpore koje potiču gospodarski razvoj područja s neuobičajeno niskim životnim standardom ili velikom nezaposlenosti.

S obzirom na to da se državne potpore predviđene prijedlogom Programa odnose na potpore za savjetodavne usluge, sudjelovanje na sajmovima na koje pravo mogu ostvariti samo mali i srednji poduzetnici i usavršavanje na koje mogu ostvariti pravo svi poduzetnici neovisno o njihovoj veličini, Vijeće je moralo utvrditi je li na takve potpore moguće primijeniti izuzeće iz članka 4. stavka 3. točke d) ZDP-a, a koje se odnose na poticanje određenih gospodarskih djelatnosti ili određenih gospodarskih područja.

Da bi postojala mogućnost primjene izuzeća iz članka 4. stavka 3. točke d) ZDP-a, koje se odnosi na državne potpore za savjetodavne usluge, sudjelovanje na sajmovima i usavršavanje, rečene državne potpore predviđene prijedlogom Programa moraju biti sukladne s pravilima koja određuju navedene kategorije potpore koja su sadržana u Odluci o objavljivanju općih pravila o skupnim izuzećima u području državnih potpora.

Analizom državne potpore za usavršavanje opisane u točki III.6.1.2. obrazloženja ovog rješenja, odnosno točki 6.1.2. prijedloga Programa, državne potpore za savjetodavne usluge iz točke III.6.2. obrazloženja odnosno točke 6.2.1. prijedloga Programa, te državne potpore za sudjelovanje na sajmovima koje su opisane u točki III.6.2. obrazloženja ovog rješenja, odnosno točki 6.2.2. Prijedloga programa i pravila koja se na njih primjenjuju iz Odluke o objavljivanju općih pravila o skupnim izuzećima u području državnih potpora, Vijeće je utvrdilo da su navedene potpore sukladne s pravilima iz navedene Odluke.

Slijedom navedenog, Agencija je na temelju odluke Vijeća odlučila kao u točki I. i II. izreke ovog rješenja.

Budući da se prilikom dodjele državne potpore za savjetodavne usluge i državne potpore za sudjelovanje na sajmovima iz točke III.6.2. obrazloženja ovog rješenja moraju poštivati intenziteti opisani u istoj točki obrazloženja ovog rješenja a koji su određeni člankom 26. i 27. Odluke o objavljivanju općih pravila o skupnim izuzećima i ne smiju biti viši od 50%, Agencija je na temelju odluke Vijeća odlučila kao u točki III. izreke ovog rješenja.

Nadalje, budući da se prilikom dodjele državne potpore za usavršavanje moraju poštivati intenziteti opisani u točki III.6.1.2. obrazloženja ovog rješenja, a koji su određeni člankom 39. Odluke o objavljivanju općih pravila o skupnim izuzećima, Agencija je na temelju odluke Vijeća odlučila kao u točki IV. izreke ovog rješenja.

Također, budući da se prilikom dodjele regionalne državne potpore moraju poštivati intenziteti opisani u točki III.6.1.1. obrazloženja ovog rješenja, odnosno određeni Odlukom o karti regionalnih potpora, odlučno je kao u točki V. izreke ovog rješenja.

Nadalje, Vijeće je utvrdilo da je Ministarstvo, u točki 5. prijedloga Programa, odnosno u točki III.5. obrazloženja ovog rješenja, od dodjele državne potpore isključilo poduzetnike u teškoćama, na način kako to propisuje članak 1. točka 7. Odluke o objavljivanju općih pravila o skupnim izuzećima u području državnih potpora i Odluka o objavljivanju pravila o državnim potporama za sanaciju i restrukturiranje, Agencija je na temelju odluke Vijeća odlučila kao u točki VI. izreke ovog rješenja.

Budući da je Vijeće utvrdilo da je Ministarstvo u odnosu na dodjelu državne potpore za savjetodavne usluge, sudjelovanje na sajmovima i usavršavanje, predvidjelo, kako je to opisano u točki III.9. obrazloženja ovog rješenja, odnosno u točki 9. prijedloga Programa, da se navedene kategorije državnih potpora ne smiju zbrajati s drugom potporom iz Odluke o objavljivanju općih pravila o skupnim izuzećima u području državnih potpora, ostalim vrstama državnih potpora dodijeljenih od strane ostalih davatelja neovisno o njihovoj razini ili potporom male vrijednosti na temelju istih opravdanih troškova, ako bi takvo zbrajanje kao rezultat imalo prelaženje najvišeg intenziteta potpore ili iznosa potpore koji se primjenjuje na tu potporu, kako je to određeno navedenom Odlukom, Agencija je na temelju odluke Vijeća odlučila kao u točki VII. izreke ovog rješenja.

Također, budući da je Vijeće utvrdilo da je Ministarstvo, u odnosu na dodjelu regionalne državne potpore, kako je to opisano u točki III.9. obrazloženja ovog rješenja, odnosno u točki 9. Prijedloga programa predvidjelo da se prilikom dodjele regionalnih potpora maksimalni intenziteti potpore sukladno Odluci o karti regionalnih potpora primjenjuju na ukupan iznos potpore neovisno dodjeljuje li se potpora istovremeno na temelju više programa potpora ili u kombinaciji s jednokratnom (tzv. ad hoc) potporom, te neovisno o tome odobrava li se potpora iz lokalnih, regionalnih ili nacionalnih sredstava, odlučeno je kao u točki VIII. izreke ovog rješenja.

Na temelju članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, stoga je odlučeno kao u točki IX. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranka može pokrenuti upravni spor pred Upravnim sudom Republike Hrvatske u roku od trideset (30) dana od dana dostave ovog rješenja.

Klasa: UP/I 430-01/11-02/09

Urbroj: 580-03-11-17-3

Zagreb, 13. listopada 2011.

Predsjednica Vijeća
za zaštitu tržišnog natjecanja
mr. sc. Olgica Spevec, v. r.

Rješenje, NN 119/2011-2352